ການ​ນັບ​ຄະ​ແນນ​ສຽງ ກຳລັງ​ດຳ​ເນີນໄປ​ຢູ່ ​ໃນ​ບຸຣຸນດີ
ຢ່າງ​ໜ້ອຍ 3 ຄົນ ​ເສຍ​ຊີວິດ ຄື ​ເຈົ້າໜ້າ​ທີ່​ຕຳຫລວດ 2 ຄົນ ​ແລະ ​ເຈົ້າໜ້າ​ທີ່​ຝ່າ​ຍຄ້ານ ຄົນ​ໜຶ່ງ ​ໃນການ​ຍິງ​ກັນ ​ ແ​ລະ ການວາງ​ລະ​ເບີດ ກ່ອນ​ໜ້າການ​ເ​ລື​ອກຕັ້ງ.
ການນັບຄະແນນສຽງ ກຳລັງດຳເນີນຢູ່ ໃນບຸຣຸນດີ ບ່ອນທີ່ເກີດ ຄວາມຮຸນແຮງ ກ່ອນການເລືອກຕັ້ງ ທີ່ເປັນຜົນເຮັດໃຫ້ ຫຼາຍພັນ ຄົນໄດ້ພາກັນໜີອອກໄປຈາກປະເທດ ໃນພຽງສອງສາມເດືອນ ຜ່ານມາ ການເລືອກຕັ້ງປະທານາທິບໍດີ ໃນວັນອັງຄານວານນີ້ ທີ່ມີການ ຖົກຖຽງກັນມານັ້ນ ແມ່ນເຊື່ອກັນວ່າ ມີຄົນໄປປ່ອນບັດບໍ່ຫຼາຍ ໃນຂະນະທີ່ ປະທານາທິບໍດີ Pierre Nkurunziza ລົງແຂ່ງຂັນ ເປັນສະໄໝທີສາມ ໂດຍປາດສະຈາກ ຝ່າຍຄ້ານທີ່ສຳຄັນໆ ຜົນຂອງການນັບບັດທີ່ເປັນທາງການ ແມ່ນຄາດກັນວ່າ ຈະອອກມາໃນວັນພະຫັດມື້ອື່ນນີ້ ແຕ່ການເລືອກຕັ້ງ ໄດ້ຖືກຕຳນິຕິຕຽນຢ່າງກວ້າງຂວາງ ວ່າ ບໍ່ເສລີ ຫຼື ຍຸດຕິທຳ ຫຼັງຈາກລັດຖະບານ ບໍ່ຫົວຊານຳການ ບໍ່ເຂົ້າຮ່ວມ ຂອງພັກຝ່າຍຄ້ານ ແລະການຮຽກຮ້ອງຈາກປະຊາຄົມນາໆຊາດ ໃຫ້ເລື່ອນການເລືອກຕັ້ງອອກໄປ ຍ້ອນຄວາມບໍ່ສະຫງົບ ບັນດາເຈົ້າໜ້າທີ່ ລັດຖະບານ ລາຍງານວ່າ ຢ່າງໜ້ອຍ 3 ຄົນ ເສຍຊີວິດ ຄື ເຈົ້າໜ້າທີ່ຕຳຫລວດ 2 ຄົນ ແລະ ເຈົ້າໜ້າທີ່ຝ່າຍຄ້ານ ຄົນໜຶ່ງ ໃນຄ່ຳຄືນຂອງການຍິງກັນ ແລະ ການວາງລະເບີດ ກ່ອນໜ້າການເລືອກຕັ້ງ ວີໂອເອ ພະແນກພາສາອາຟຣິກາກາງ ລາຍງານວ່າ ນະຄອນຫຼວງມີຄວາມງຽບສະຫງົບ ໃນລະຫວ່າງ ຊ່ວງເວລາປ່ອນບັດເລືອກຕັ້ງ ໃນວັນອັງຄານວານນີ້ ບັນດາຜູ້ເຫັນເຫດການ ກ່າວ ວ່າ ໜ່ວຍປ່ອນບັດເລືອກຕັ້ງຫຼາຍແຫ່ງ ຢູ່ໃນເຂດໝູ່ບ້ານ Buye ຂອງປະທານາທິບໍດີ ແລະ ໃນເຂດພາກສ່ວນອື່ນໆຂອງປະເທດ ທີ່ສະໜັບສະໜູນ ທ່ານ Nkurunziza ນັ້ນ ມີຜູ້ຄົນ ໄປອອກສຽງຫຼາຍກວ່າບ່ອນອື່ນ ພວກຕິຕຽນກ່າວວ່າ ທ່ານ Nkurunziza ບໍ່ຄວນມີສິດ ເຂົ້າຮັບຕຳແໜ່ງສະໄໝທີສາມ ແຕ່ວ່າ ສານລັດຖະທຳມະນູນຂອງບຸຣຸນດີ ໄດ້ຕັດສິນວ່າ ທ່ານມີສິດ ເພາະວ່າ ທ່ານເປັນ ຜູ້ຖືກເລືອກໂດຍ ລັດຖະສະພາ ແທນທີ່ຈະເປັນການເລືອກເອົາໂດຍຜູ້ມີສິດປ່ອນບັດ ໃນ ສະໄໝທີ 1 ຂອງທ່ານ ໃນປີ 2005